text: Cyklist dræbt: Påkørt bagfra
  15 oktober 2012 kl. 06.27
  En mand i slutningen af 20'erne er død, efter at han mandag morgen blev påkørt af en varevogn i Nustrup ved Skrydstrup. Det oplyser Syd- og Sønderjyllands Politi.
  Ulykken skete klokken 6.32 på Røddingvej i Nustrup ved Vojens. Her kom manden cyklende mod syd, da han blev påkørt bagfra.
  - Det havde desværre den ultimative konsekvens: At han afgik ved døden, fortæller politiets vagtchef Michael Skaarup.
  Føreren af varebilen kom ikke fysisk til skade ved ulykken, men ifølge vagtchefen er han stærkt chokeret.
  - Vi skal nu foretage afhøringer for at klarlægge årsagen til ulykken, fortæller Michael Skaarup.
  Den afdøde cyklist kommer fra lokalområdet, og de pårørende er blevet underrettet, oplyser vagtchefen.
  